pythainlp/thaigov-v2-corpus-22032023 huggingface dataset:
วันจันทร์ที่ 15 สิงหาคม 2565
PM expresses full support over organization of Sustainable Energy Technology Asia (SETA) 2022
PM expresses full support over organization of Sustainable Energy Technology Asia (SETA) 2022
August 14, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha expressed his support for the organization of Sustainable Energy Technology Asia (SETA) 2022 during September 20-22, 2022 at Bangkok International Trade & Exhibition Centre (BITEC), which is aimed to promote Thailand as regional hub for renewable energy technology, innovation, and development; to enhance cooperation between the country and the international counterparts, and to promote exchange of knowledge, technologies, and sustainable innovations in renewable energy.
SETA has been held annually since 2016, and is one of the largest and premier energy platforms in Thailand, showcasing technology, tradeshow, exhibition, summit and forum in broaden stream of global energy. SETA 2022 will focus on the transition to clean energy. Over 20,000 participants, and 350 exhibitors from over 70 countries are expected to attend SETA exhibition and forum, held within the area of over 30,000 square meters. The exhibition will be zoned according to specific technologies and knowledge, i.e., power, utilities, grid, IPP/SPP/VSPP, renewable energy, solar, energy storage, EV, charging system, and hydrogen. There will also be an exchange of business opportunity, and business matching between startups from all over the world. Other two events which will be held in parallel with SETA 2022 are SOLAR+STORAGE ASIA 2022, and ENLIT ASIA 2022. Those who are interested to attend may register at https://setaasia.com/registration/ or www.solarstorageasia.com/registration.
According to the Government Spokesperson, the Prime Minister expressed full support for SETA 2022, which is not only a display of integrative effort of all concerned sectors, but also an opportunity for Thailand to demonstrate its capacity in terms of knowledge, technologies, and innovation on renewable energy. This will also be a good chance for the country to gain new knowledge for the development of national energy toward Thailand being a regional hub. Additionally, SETA 2022 is in line with the Government’s national agenda on the BCG economic model, especially on the use of renewable energy to promote sustainability and environmental friendliness.
วันพุธที่ 23 มิถุนายน 2564
สุดปัง! ไทยขยับอันดับความสามารถในการแข่งขัน อยู่ที่ 28 ของโลก
....
มีเรื่องน่ายินดีมาบอกต่อครับ...สถาบันการจัดการนานาชาติ (International Institute for Management Development) หรือ IMD ได้จัดอันดับความสามารถในการแข่งขันของประเทศไทย ประจำปี 2564 อยู่ที่อันดับ 28 ของโลก ซึ่งดีขึ้น 1 อันดับ จากเมื่อปี 2563
.
โดยไทยยังคงรักษาอันดับอยู่ที่ 3 ของภูมิภาคอาเซียน รองจากสิงคโปร์และมาเลเซีย และแม้ในปี 2564 เราจะต้องเผชิญกับสถานการณ์โรคโควิด-19 อย่างต่อเนื่อง แต่จากผลการจัดอันดับครั้งนี้ พบว่า ประเทศไทยมีผลการดำเนินงานที่ดีขึ้นถึง 3 ด้าน ได้แก่
.
1.ด้านประสิทธิภาพของภาครัฐ (Government Efficiency) จากภาพลักษณ์ความโปร่งใสในการดำเนินงาน และการเร่งรัดการปรับปรุงแก้ไขกฎหมายที่เกี่ยวข้องกับการดำเนินธุรกิจมาอย่างต่อเนื่อง
.
2.ด้านประสิทธิภาพของภาคธุรกิจ (Business Efficiency) จากความพยายามของภาครัฐและภาคธุรกิจที่สนับสนุนการจ้างงานและการพัฒนาบุคลากร
.
3.ด้านโครงสร้างพื้นฐานเพื่อการสาธารณูปโภค เทคโนโลยี และการศึกษา (Infrastructure) เนื่องจากรัฐบาลมีการลงทุนด้านโครงสร้างพื้นฐานขนาดใหญ่อย่างต่อเนื่อง
.
สำหรับเขตเศรษฐกิจที่มีขีดความสามารถสูงสุด 10 อันดับแรกของโลก ประกอบด้วย
1.สวิตเซอร์แลนด์
2.สวีเดน
3.เดนมาร์ก
4.เนเธอร์แลนด์
5.สิงคโปร์
6.นอร์เวย์
7.ฮ่องกง
8.ไต้หวัน
9.สหรัฐอาหรับเอมิเรตส์
10.สหรัฐอเมริกา
ที่มา :https://www.imd.org/.../rankings/world-competitiveness/
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 26 พฤษภาคม 2565
โฆษกรัฐบาลแนะ “หญิงหน่อย” เลิกหยิบเพียงบางช่วงบางตอนมาวิพากษ์วิจารณ์เพื่อเรียกคะแนนนิยมให้ตัวเองได้แล้ว อัดฟังไม่ได้ศัพท์ จับไปกระเดียด ไม่ใช่คุณสมบัติของคนที่เสนอตัวเป็นว่าที่นายก
โฆษกรัฐบาลแนะ “หญิงหน่อย” เลิกหยิบเพียงบางช่วงบางตอนมาวิพากษ์วิจารณ์เพื่อเรียกคะแนนนิยมให้ตัวเองได้แล้ว อัดฟังไม่ได้ศัพท์ จับไปกระเดียด ไม่ใช่คุณสมบัติของคนที่เสนอตัวเป็นว่าที่นายกฯ
วันนี้ (26 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ คุณหญิงสุดารัตน์ เกยุราพันธุ์ ประธานพรรคไทยสร้างไทย ระบุว่า อยากให้ พล.อ.ประยุทธ์ จันทร์โอชา นายกรัฐมนตรี และ รมว.กลาโหม ลองออกจากบ้านโดยไม่มีรถนำ เติมน้ำมันรถเอง อย่าเติมของหลวง จะได้รู้ว่าการที่รถติดมันดีหรือไม่ว่า คุณหญิงสุดารัตน์วางตัวเองไว้ว่าอยากเป็นนายกรัฐมนตรี แต่คนที่จะเป็นถึงระดับว่าที่นายกรัฐมนตรีนั้น สามารถคิดได้เพียงแค่นี้หรือ เพราะสิ่งที่คุณหญิงสุดารัตน์พูดนั้นแสดงให้เห็นอย่างชัดเจนว่าท่านฟังไม่ได้ศัพท์ จับไปกระเดียด แล้วก็รีบออกมาตอดนิดตอดหน่อย เสียดสีรัฐบาลรายวัน ซึ่งไม่ใช่คุณสมบัติของว่าที่นายกรัฐมนตรีที่ดี และไม่แปลกใจเลย ที่นายกรัฐมนตรีหญิงคนแรกของไทยไม่ได้ชื่อคุณหญิงสุดารัตน์ เพราะความคิดของท่านคิดได้เพียงเท่านี้
“อยากให้คุณหญิงสุดารัตน์ฟังอะไร หรืออ่านอะไรก็ฟังหรืออ่านให้จบเสียก่อน และควรเลิกนิสัยหยิบเพียงบางช่วงบางตอนมาวิพากษ์วิจารณ์เพื่อเรียกคะแนนนิยมให้กับตัวเองได้แล้ว การเลือกตั้งผู้ว่าฯ กทม. และ ส.ก.ที่ผ่านมาไม่ได้ให้บทเรียนกับพรรคไทยสร้างไทยบ้างเลยหรือ วันนี้คนไทยอยู่บนโลกแห่งความเป็นจริง ไม่ได้อยู่บนโลกมายาคติ การสร้างภาพไม่ได้ทำให้ประชาชนรู้สึกดีอีกต่อไปแล้ว ความจริงใจอย่างที่ท่านนายกฯ ทำมาตลอดต่างหาก ที่จะยืนยาว มั่นคง และยั่งยืน” นายธนกร กล่าว
วันจันทร์ที่ 14 กุมภาพันธ์ 2565
รมว.ดีอีเอส เยี่ยมชมทรูดิจิทัลพาร์ค เล็งดึงเอกชนส่งเสริมเกษตรกรเพิ่มรายได้จากสมาร์ทฟาร์ม
รมว.ดีอีเอส เยี่ยมชมทรูดิจิทัลพาร์ค เล็งดึงเอกชนส่งเสริมเกษตรกรเพิ่มรายได้จากสมาร์ทฟาร์ม
“ชัยวุฒิ”รมว.ดีอีเอสเยี่ยมชมทรูดิจิทัลพาร์คหารือแนวทางขยายความร่วมมือกับเอกชนนำเทคโนโลยีAIและIoTหนุนเกษตรกรใช้ในสมาร์ทฟาร์มเพิ่มรายได้พร้อมส่งความรักให้นายกรัฐมนตรี ยืนยันเสียงพรรคร่วมยังเหนียวเเน่นเดินหน้าทำงานต่อเพื่อประชาชน
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าวันนี้(14ก.พ.65)ได้ไปเยี่ยมชมทรูดิจิทัลพาร์คศูนย์กลางนวัตกรรมดิจิทัลแห่งแรกในไทยที่ใหญ่ที่สุดในภูมิภาคเอเชียตะวันออกเฉียงใต้เพื่อศึกษาโอกาสและขยายความร่วมมือระหว่างกระทรวงดิจิทัลฯกับภาคเอกชนในการนำเทคโนโลยีสมัยใหม่ด้านปัญญาประดิษฐ์(AI)และไอโอที(IoT)มาขยายผลส่งเสริมให้เกิดการใช้ประโยชน์กับประชาชนในการเพิ่มรายได้โดยเฉพาะกลุ่มเกษตรกรโดยมองถึงการขยายผลในเรื่องของการทำฟาร์มอัจฉริยะ(สมาร์ทฟาร์ม)และการเพาะปลูกพืชต่างๆจากที่ผ่านมาเห็นการใช้งานแล้วในเรื่องการค้าการบริการและอุตสาหกรรม
นอกจากนี้ยังได้มีการหารือกับทรูถึงแนวทางความร่วมมือในการขับเคลื่อนนวัตกรรมและเทคโนโลยีดิจิทัลที่ก้าวหน้าอย่างรวดเร็วในปัจจุบัน โดยเฉพาะในโลกธุรกิจและอุตสาหกรรมที่จำเป็นต้องปรับกลยุทธ์เปลี่ยนโมเดลธุรกิจและนำเทคโนโลยีดิจิทัลมาประยุกต์ใช้ในการสร้างมูลค่าเพิ่มของสินค้าและบริการรวมถึงการบูรณาการในด้านต่างๆไม่ว่าจะเป็นด้านชุมชนสังคมสาธารณสุขและสิ่งแวดล้อม
สำหรับทรูดิจิทัลพาร์คถือว่าเป็นศูนย์แหล่งรวมเทคโนโลยีใหม่ๆศูนย์ทดลองนวัตกรรมและการเรียนรู้จากหน่วยงานภาครัฐเเละเอกชน รวมถึงองค์กรชั้นนำระดับโลก
นายชัยวุฒิในฐานะรักษาการรองหัวหน้าพรรคพลังประชารัฐ(พปชร.)ยังได้กล่าวฝากถึงนักการเมืองและสมาชิกสภาผู้แทนราษฎรว่าอยากให้รักกันช่วยกันทำงานให้ประเทศชาติเดินหน้าไปให้ได้ที่สำคัญขอให้รักประชาชนเนื่องจากเราเป็นตัวแทนประชาชนต้องทำงานด้วยความรักความห่วงใยพี่น้องประชาชนทำหน้าที่ได้ดีที่สุดเพื่อให้เกิดประโยชน์สูงสุด
พร้อมยืนยันว่าในทางการเมืองพรรคร่วมรัฐบาลทุกพรรคมีความพร้อมที่จะทำงานร่วมกัน โดยเฉพาะเสียงในสภามีการตรวจสอบกันโดยตลอดยังมีเสียงที่เข้มแข็งสามารถทำงานร่วมกันให้อยู่ครบเทอมได้แน่นอนไม่ได้มีปัญหาหรือข้อขัดแย้งสส.ส่วนใหญ่ก็ยืนยันที่จะทำงานร่วมกันต่อไป
“ในวันวาเลนไทน์นี้ผมก็ขอส่งความรักกำลังใจให้ท่านนายกรัฐมนตรีให้ท่านมีกำลังใจที่เข้มแข็งทำงานต่อไปเพื่อพี่น้องประชาชนเราทุกคนที่เป็นสส.นักการเมืองก็จะช่วยกันช่วยงานรัฐบาลให้ก้าวหน้าให้เกิดประโยชน์สูงสุด”นายชัยวุฒิกล่าว
**********
วันเสาร์ที่ 14 สิงหาคม 2564
รมว.เฮ้ง เตือนนายจ้าง ม.33 ใน 13 จังหวัด แจ้งลูกจ้างที่ยังตกค้าง รีบผูกพร้อมเพย์
รัฐมนตรีว่าการกระทรวงแรงงาน เตือนนายจ้าง ม.33 ใน 13 จังหวัด แจ้งลูกจ้างที่ยังตกค้าง รีบผูกพร้อมเพย์
เมื่อวันที่ 14 สิงหาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ตามที่รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้เห็นความยากลำบากและมีความห่วงใยพี่น้องแรงงานและผู้ประกอบการที่ได้รับผลกระทบจากสถานการณ์การแพร่ระบาดของโควิด-19 จึงมีมาตรการเยียวยาผู้ที่ได้รับผลกระทบจากการ “ล็อกดาวน์” ในพื้นที่สีแดงเข้ม 13 จังหวัด ได้แก่ กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร นราธิวาส ปัตตานี ยะลา และสงขลา เพิ่มเติม จังหวัดฉะเชิงเทรา ชลบุรี และพระนครศรีอยุธยา ครอบคลุม 9 ประเภทกิจการ นั้น ได้แก่ กิจการก่อสร้าง กิจการที่พักแรมบริการด้านอาหาร กิจกรรมศิลปะ ความบันเทิงและนันทนาการ กิจกรรมบริการด้านอื่น ๆ สาขาการขนส่งและสถานที่เก็บสินค้า สาขาขายส่งและการขายปลีก การซ่อมยานยนต์ สาขากิจกรรมการบริหารและบริการสนับสนุน สาขากิจกรรมวิชาชีพ วิทยาศาสตร์และกิจกรรมทางวิชาการ และสาขาข้อมูลข่าวสารและการสื่อสาร นั้น
นายสุชาติ กล่าวต่อว่า ภาพรวมการจ่ายเงินเยียวยาผู้ประกันตนมาตรา 33 กลุ่มโอนไม่สำเร็จใน 13 จังหวัด จำนวน 233,730 ราย จากผลการโอนเงินเยียวยาเมื่อวันที่ 13 สิงหาคมที่ผ่านมา พบว่า โอนสำเร็จ 139,401 ราย โอนไม่สำเร็จ 94,329 ราย เนื่องจากไม่ผูกพร้อมเพย์ 91,462 คน ปิดบัญชี 1,200 คน ไม่มีบัญชี 901 คน บัญชีติดเงื่อนไข 15 คน เลขบัญชีไม่ถูกต้อง 73 คน ไม่สามารถทำรายการได้ 678 คน ทั้งนี้ สำหรับผู้ที่ยังไม่ได้รับเงินสำนักงานประกันสังคมจะส่งเลขประจำตัวประชาชนไปให้นายจ้าง เพื่อให้นายจ้างแจ้งให้ลูกจ้างที่เงินยังไม่เข้าดำเนินการผูกพร้อมเพย์กับเลขบัตรประจำตัวประชาชนให้เรียบร้อย เพื่อที่สำนักงานประกันสังคมจะได้โอนเงินให้ทุกวันศุกร์ต่อไป
“การโอนเงินเยียวยาแก่ผู้ประกันตน ใน 13 จังหวัด 9 กิจการ ถือเป็นการบรรเทาความเดือดร้อนแก่ภาคแรงงานและผู้ประกอบการที่ได้รับผลกระทบจากโควิด-19 ตามเจตนารมณ์ของท่านนายกรัฐมนตรีและรัฐบาลที่จะไม่ทิ้งใครไว้ข้างหลัง เพื่อให้ทุกคน ทุกกลุ่ม เดินหน้าต่อไปได้และก้าวข้ามสถานการณ์โควิดในครั้งนี้ไปด้วยกัน” นายสุชาติ กล่าวในท้ายสุด
วันพุธที่ 2 กุมภาพันธ์ 2565
ครม. ไฟเขียว ร่างระเบียบสำนักนายกรัฐมนตรี เดินหน้า "ป้องกัน - ปราบปราม - แก้ไขปัญหา" ข่าวปลอมออนไลน์ (Fake news)
.....
ที่ประชุม ครม. (1 ก.พ. 65) มีมติเห็นชอบร่างระเบียบสำนักนายกรัฐมนตรี ว่าด้วยการป้องกันปราบปรามและแก้ไขปัญหาการเผยแพร่ ข้อมูลเท็จทางสื่อสังคมออนไลน์ พ.ศ. ....
.
ร่างระเบียบฯ ดังกล่าวจะเป็นกรอบแนวทางและหลักเกณฑ์ในการดำเนินการป้องกันปราบปรามและแก้ไขปัญหาร่วมกันของหน่วยงานรัฐ มุ่งขจัดข่าวปลอม (Fake news) ที่มีผลกระทบต่อชีวิต ทรัพย์สินของประชาชน และสังคมในวงกว้าง
.
โดยจะดำเนินการจัดตั้ง "ศูนย์ประสานงานการป้องกัน ปราบปรามและแก้ไขปัญหาการเผยแพร่ข้อมูลเท็จทางสื่อสังคมออนไลน์" ประกอบด้วย
1. ศูนย์ประสานงานกลาง
2. ศูนย์ประสานงานประจำกระทรวง
3. ศูนย์ประสานงานประจำจังหวัด
.
ซึ่งจะทำให้ประชาชนได้รับข้อมูลข่าวสารที่ถูกต้องเป็นประโยชน์ เกิดความปลอดภัยในชีวิตและทรัพย์สินได้
#ไทยคู่ฟ้า#ร่วมต้านโควิด19
-------------------
วันจันทร์ที่ 6 ธันวาคม 2564
โฆษกรัฐบาลเผยฐานะการเงินไทยแข็งแกร่ง ทุนสำรองระหว่างประเทศรวม อยู่ที่ 2.46 แสนล้านดอลลาร์ สรอ. หรือ 8.17 ล้านล้านบาท  สูงเป็นอันดับที่ 12 ของโลก “นายกฯ” เร่งเสริมเม็ดเงินเข้าระบบ
โฆษกรัฐบาลเผยฐานะการเงินไทยแข็งแกร่ง ทุนสำรองระหว่างประเทศรวม อยู่ที่ 2.46 แสนล้านดอลลาร์ สรอ. หรือ 8.17 ล้านล้านบาท  สูงเป็นอันดับที่ 12 ของโลก “นายกฯ” เร่งเสริมเม็ดเงินเข้าระบบผ่านโครงสร้างพื้นฐานและอุตสาหกรรมใหม่  ดึงภาคเอกชนร่วมลงทุน กระตุ้นเศรษฐ
วันที่ 6 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผยฐานะของการเงินของประเทศไทยยังคงแข็งแกร่ง โดย ธนาคารแห่งประเทศไทย เปิดเผย ณ เดือนตุลาคม 2564 ทุนสำรองระหว่างประเทศรวม (gross reserves) ของไทย อยู่ที่ 2.46 แสนล้านดอลลาร์ สรอ. หรือคิดเป็นเงินบาทที่ 8.17 ล้านล้านบาท สูงเป็นอันดับที่ 12 ของโลกและถือว่าอยู่ในระดับมั่นคง โดยคิดเป็นประมาณ 3 เท่าของหนี้ต่างประเทศระยะสั้น ทั้งนี้ ยังคงประมาณการณ์เศรษฐกิจไทยปีนี้ จะขยายตัวร้อยละ 1.2 ตามคาดการณ์ และจะขยายตัวร้อยละ 3.5 – 4.5 ไทยปี 2565 ภายใต้สถานการณ์โควิด 19 ยังคงอยู่และปรับตัวดีขึ้น
ทุนสำรองระหว่างประเทศ มีบทบาทสำคัญในการรักษาเสถียรภาพเศรษฐกิจ เป็นกันชนให้ระบบเศรษฐกิจไทยในการรองรับความผันผวนของเงินทุนเคลื่อนย้ายระหว่างประเทศ เพื่อรักษาเสถียรภาพค่าเงินบาทไม่ให้ผันผวน จนส่งผลกระทบต่อการนำเข้าส่งออกและราคาสินค้าซึ่งเป็นภาคธุรกิจที่แท้จริงของประเทศได้ รวมทั้งยังเป็นเครื่องชี้สำคัญที่ต่างชาติใช้ประเมินความมั่นคงและเสถียรภาพเศรษฐกิจการเงินของประเทศด้วย
“พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ดำเนินนโยบายเชิงยุทธศาสตร์ส่งเสริมการเติบโตทางเศรษฐกิจควบคู่กับการป้องกันและครบคุมการแพร่ระบาดไวรัสโควิด-19 โดยเน้นการเปิดประเทศแบบปลอดภัย ฟื้นฟูภาคการท่องเที่ยว รวมทั้งการใช้จ่ายภาครัฐผ่านเม็ดเงินลงทุนกว่า 1 ล้านล้านบาท จากส่วนราชการประมาณ 6 แสนล้านบาท รัฐวิสาหกิจอีก 3 แสนล้านบาท สำหรับการลงทุนด้านโครงสร้างพื้นฐานและมาตรการกระตุ้นเศรษฐกิจ และเม็ดเงินที่เหลือจาก พ.ร.ก. กู้เงินฯ อีกราว 3 แสนล้านบาท เพื่อเยียวยาประชาชนที่ได้รับผลกระทบ ที่จะเป็นแรงขับเคลื่อนสำคัญในภาคของการจ้างงาน ฟื้นฟูธุรกิจ/กิจการต่าง ๆ รวมทั้งการพิจารณาให้สิทธิประโยชน์เพิ่มเติมเพื่อดึงดูดชาวต่างชาติที่มีศักยภาพสูง และการลงทุนในอุตสาหกรรมใหม่ ทั้ง Cloud Service เทคโนโลยีและสตาร์ทอัพ และการถ่ายทำภาพยนตร์ต่างประเทศในไทย อีกด้วย” นายธนกร กล่าว
วันอาทิตย์ที่ 23 มกราคม 2565
ชัยวุฒิ ขานรับนโยบาย นายกรัฐมนตรี ดัน เมตาเวิร์ส ใช้ในsmart farm เเละขายออนไลน์
ชัยวุฒิ ขานรับนโยบาย นายกรัฐมนตรี ดัน เมตาเวิร์ส ใช้ในsmart farm เเละขายออนไลน์
รัฐมนตรีว่าการกระทรวงดิจิทัลเพื่อเศรษฐกิจและสังคมลงพื้นที่ตรวจติดตามความคืบหน้าการพัฒนาเมืองอัจฉริยะจังหวัดเชียงใหม่ส่งเสริมพัฒนาเมตาเวิร์สใช้ในสมาร์ทฟาร์มเเละการค้าขายออนไลน์ตามนโยบายนายกรัฐมนตรีพร้อมเตือนประชาชนไม่ตกเป็นเหยื่อมิจฉาชีพหลอกหลวงออนไลน์
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมลงพื้นตรวจเยี่ยมเครือข่ายดิจิทัลภาคเหนือและผู้ให้บริการเทคโนโลยีพร้อมเยี่ยมชมเทคโนโลยีนวัตกรรมดิจิทัลผู้ให้บริการเทคโนโลยีผู้ร่วมพัฒนาDigital Ecosystemของดีป้าซึ่งประกอบไปด้วยนวัตกรรมมทางดิจิทัลที่หลากหลายโดยขานรับนโยบายของนายกรัฐมนตรีพลเอกประยุทธ์จันทร์โอชานำเอาเมตาเวริส์มาใช้ระบบSmart Farmเเละการค้าขายออนไลน์, Internet of thing , Point of sale( POS) , Enterprise resource planning (ERP) , Blockchainเป็นต้น
นอกจากนี้ยังมีการประชุมเครือข่ายพัฒนาเมืองอัจฉริยะจังหวัดเชียงใหม่เพื่อรับฟังความคิดเห็นจากภาคีเครือข่ายทั้งภาครัฐ,ภาคเอกชนและDigital Startupประกอบด้วยสภาอุตสาหกรรมจังหวัดเชียงใหม่,สภาการท่องเที่ยวจังหวัดเชียงใหม่,บริษัทเชียงใหม่พัฒนาเมืองจำกัด,กลุ่มNorthern Digital Startup (MANAWORK , OMM wallet) ,เทศบาลนครเชียงใหม่,มหาวิทยาลัยเชียงใหม่,มหาวิทยาลัยแม่โจ้และหน่วยงานภายในกระทรวงดิจิทัลซึ่งมุ่งเน้นขับเคลื่อนจังหวัดเชียงใหม่หนึ่งในเมืองเศรษฐกิจที่สำคัญของประเทศให้มีการพัฒนาโครงสร้างพื้นฐานด้านเทคโนโลยีและนวัตกรรมดิจิทัลให้ครอบคลุมทุกพื้นที่เพิ่มโอกาสให้ประชาชนทุกคนสามารถเข้าถึงเทคโนโลยีดิจิทัลได้ง่ายและสะดวกควบคู่กับการส่งเสริมให้การใช้เทคโนโลยีดิจิทัลอย่างเต็มประสิทธิภาพในทุกภาคส่วนอย่างทั่วถึงและเท่าเทียมตลอดจนการเพิ่มทักษะความรู้ด้านดิจิทัลแก่ประชาชนให้เท่าทันเทคโนโลยีสมัยใหม่เพื่อที่จะไม่ตกเป็นเหยื่อของมิจฉาชีพหลอกหลวงออนไลน์ด้วย
**********
วันอังคารที่ 12 กรกฎาคม 2565
​รองนายกฯ วิษณุฯ หารือ เอกอัครราชทูตสหราชอาณาจักรฯ พร้อมร่วมมือผลักดันความร่วมมือทุกมิติ ครอบคลุมทวิภาคี พหุภาคี มุ่งฟื้นฟูเศรษฐกิจอย่างยั่งยืน
​รองนายกฯ วิษณุฯ หารือ เอกอัครราชทูตสหราชอาณาจักรฯ พร้อมร่วมมือผลักดันความร่วมมือทุกมิติ ครอบคลุมทวิภาคี พหุภาคี มุ่งฟื้นฟูเศรษฐกิจอย่างยั่งยืน
วันนี้ (12 กรกฎาคม 2565) เวลา 14.30 น. ณ ห้องรับรอง 1 ตึกบัญชาการ 1 ทำเนียบรัฐบาล นายมาร์ก กุดดิง (H.E. Mr. Mark Gooding) เอกอัครราชทูตสหราชอาณาจักรประจำประเทศไทยเข้าเยี่ยมคารวะ นายวิษณุ เครืองาม รองนายกรัฐมนตรี ในโอกาสเข้ารับหน้าที่ สรุปสาระสำคัญดังนี้
รองนายกรัฐมนตรียินดีกับเอกอัครราชทูตสหราชอาณาจักรฯ ในโอกาสเข้ารับตำแหน่งใหม่ เชื่อมั่นว่าความรู้ความสามารถและประสบการณ์ของเอกอัครราชทูตสหราชอาณาจักรฯ จะมีส่วนช่วยส่งเสริมและกระชับความสัมพันธ์อันดีระหว่างไทย – สหราชอาณาจักรให้เพิ่มพูนและแน่นแฟ้นยิ่งขึ้น โดยพร้อมที่จะสนับสนุนการปฏิบัติหน้าที่ของเอกอัครราชทูตสหราชอาณาจักรฯ เพื่อผลักดันความร่วมมือให้ครอบคลุมในทุกมิติ
ด้านเอกอัครราชทูตสหราชอาณาจักรฯ กล่าวขอบคุณและยินดีที่ได้มาดำรงตำแหน่งในประเทศไทย โดยไทยและสหราชอาณาจักรมีความสัมพันธ์ที่ดีต่อกันมาอย่างยาวนาน ซึ่งยืนยันที่จะกระชับความสัมพันธ์ระหว่างสองประเทศให้ใกล้ชิดมากยิ่งขึ้นและต่อยอดความร่วมมือไปยังภูมิภาคอินโดแปซิฟิก ด้วยการสานต่อความร่วมมือระหว่างกันให้เกิดผลเป็นรูปธรรมในทุกมิติ รวมทั้งยินดีที่จะริเริ่ม ผลักดันข้อตกลงต่าง ๆ ให้เกิดความร่วมมือที่มากขึ้นในอนาคต เช่น ด้านสุขภาพและการแพทย์ เศรษฐกิจ และการศึกษา
ทั้งสองฝ่ายได้หารือร่วมกันในประเด็นต่าง ๆ ที่สำคัญ ได้แก่
ด้านความร่วมมือทวิภาคี ทั้งสองฝ่ายยินดีกับความก้าวหน้าของการจัดการประชุมคณะกรรมการร่วมด้านเศรษฐกิจและการค้า (JETCO) ไทย - สหราชอาณาจักร ครั้งที่ 1 และการหารือเชิงยุทธศาสตร์ (Strategic Dialogue) ไทย – สหราชอาณาจักร ครั้งที่ 4 ที่กรุงลอนดอน โดยรองนายกรัฐมนตรีเชื่อมั่นว่าจะสามารถขับเคลื่อนความร่วมมือระหว่างกันอย่างรอบด้านเพื่อฟื้นฟูเศรษฐกิจอย่างยั่งยืน ขณะที่เอกอัครราชทูตสหราชอาณาจักรฯ ยินดีที่ความคืบหน้าของการจัดการประชุมดังกล่าวเป็นไปได้ด้วยดี โดยปัจจุบันได้หารือร่วมกับกระทรวงพาณิชย์ของไทยมาอย่างต่อเนื่องเพื่ออำนวยความสะดวกทางการค้าระหว่างกันต่อไป
ด้านความมั่นคง ไทยและสหราชอาณาจักรได้ลงนามบันทึกความเข้าใจและหนังสือแสดงเจตจำนงหลายฉบับ ทั้งในด้านการป้องกันประเทศ การต่อต้านการก่อการร้าย ซึ่งเอกอัครราชทูตสหราชอาณาจักรฯ เห็นพ้องว่าจะใช้ประโยชน์จากกรอบดังกล่าวในการยกระดับความร่วมมือทวิภาคีให้แน่นแฟ้นยิ่งขึ้น และขยายความร่วมมือไปสู่สาขาอื่น ๆ โดยเฉพาะอย่างยิ่ง ด้านความมั่นคงทางไซเบอร์ เช่น การคุ้มครองข้อมูลส่วนบุคคลของเด็กทางออนไลน์ (Children’s Online Privacy Protection) ซึ่งสหราชอาณาจักรให้ความสำคัญและมีความเชี่ยวชาญสูง โดยปัจจุบันได้แลกเปลี่ยนองค์ความรู้ร่วมกับกองบัญชาการตำรวจสืบสวนสอบสวนอาชญากรรมทางเทคโนโลยี สำนักงานตำรวจแห่งชาติ
นอกจากนี้ เอกอัครราชทูตสหราชอาณาจักรฯ ได้สอบถามถึงสถานการณ์ทางการเมืองไทย โดยรองนายกรัฐมนตรีชี้แจงว่า ไทยอยู่ระหว่างการพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. และ ร่าง พ.ร.ป. ว่าด้วยพรรคการเมือง ซึ่งจำเป็นต่อการจัดการเลือกตั้งทั่วไป โดยเมื่อมีผลบังคับใช้แล้วจะมีการประกาศกำหนดวันเลือกตั้งและดำเนินการจัดการเลือกตั้งที่มีความโปร่งใสตามกรอบกฎหมายต่อไป
วันพฤหัสบดีที่ 26 พฤษภาคม 2565
สำนักงานสลากฯ พร้อมจำหน่ายสลากฯผ่านแพลตฟอร์ม "สลากดิจิทัล" วันที่ 2 มิ.ย. นี้
จากการทำสัญญาตัวแทนจำหน่ายในโครงการจำหน่ายสลากผ่านแพลตฟอร์ม “สลากดิจิทัล” จนถึงขณะนี้ มีผู้ทำสัญญา เป็นตัวแทนจำหน่ายสลากดิจิทัล จำนวน 10,513 ราย ดังนั้นเบื้องต้นจะมีสลากจำหน่ายผ่านแพลตฟอร์มการจำหน่ายสลากของสำนักงานฯ ไม่น้อยกว่า 5,000,000 ฉบับ
วันนี้ (วันที่ 26 พฤษภาคม 2565) สำนักงานสลากกินแบ่งรัฐบาล โดย พันโท หนุน ศันสนาคม ผู้อำนวยการสำนักงานสลากกินแบ่งรัฐบาล กล่าวถึงความคืบหน้า โครงการจำหน่ายสลากผ่านแพลตฟอร์ม “สลากดิจิทัล” ว่า จากการทำสัญญาตัวแทนจำหน่ายในโครงการจำหน่ายสลากผ่านแพลตฟอร์ม “สลากดิจิทัล” จนถึงขณะนี้ มีผู้ทำสัญญา เป็นตัวแทนจำหน่ายสลากดิจิทัล จำนวน 10,513 ราย ดังนั้น ในเบื้องต้นจะมีสลากจำหน่ายผ่านแพลตฟอร์มการจำหน่ายสลากของสำนักงานฯ ไม่น้อยกว่า 5,000,000 ฉบับ ซึ่งพร้อมที่จะจำหน่ายสลากในวันที่ 2 มิถุนายน 2565 นี้
พันโท หนุน ศันสนาคม กล่าวต่อไปอีกว่า การจำหน่ายสลากดิจิทัล เป็นการจำหน่ายโดยตัวแทนรายย่อย ที่รับสลากจากสำนักงานสลากฯ โดยตรง สลากทุกใบเป็นของพ่อแม่พี่น้องตัวแทนรายย่อย ดังนั้น การจำหน่ายสลากดิจิทัล นอกจากประชาชนผู้ซื้อ จะสามารถซื้อสลากได้ในราคาที่กำหนด คือ 80 บาทแล้ว ยังเป็นการช่วยส่งเสริมอาชีพ ส่งเสริมรายได้ ให้กับพ่อแม่พี่น้องที่เป็นตัวแทนรายย่อยอีกด้วย
สำหรับประชาชนที่สนใจซื้อสลากผ่านแพลตฟอร์มของสำนักงานฯ สามารถดาวน์โหลดแอปพลิเคชัน “เป๋าตัง” ไว้ได้ โดยผู้ซื้อต้องมีอายุไม่ต่ำกว่า 20 ปีบริบูรณ์ และจะต้องลงทะเบียนผ่านแอปพลิเคชันเป๋าตังและทำการพิสูจน์ตัวตนตามที่แอปพลิเคชันกำหนดไว้ โดยสามารถค้นหาสลากดิจิทัลในแอปพลิเคชัน “เป๋าตัง” 2 วิธี คือการค้นหาด้วยตัวเลขที่ต้องการ และการค้นหาจากร้านค้าของพ่อแม่พี่น้องตัวแทนรายย่อยที่จำหน่าย เมื่อเลือกสลากที่ต้องการซื้อเรียบร้อยแล้ว จะต้องชำระเงินค่าสลากที่เลือกภายในระยะเวลาที่กำหนด เมื่อชำระค่าสลากเรียบร้อยแล้ว กรรมสิทธิ์ในสลากจะตกเป็นของผู้ซื้อ จะไม่สามารถนำไปซื้อ-ขายได้อีก มีความปลอดภัยและเชื่อถือได้ร้อยเปอร์เซ็นต์ ทั้งในเรื่องกรรมสิทธิ์ และเรื่องการรับเงินรางวัล สำหรับสลากที่ไม่ถูกรางวัลในแต่ละงวด หากประสงค์ที่จะรับสลากให้ติดต่อรับได้ที่สำนักงานสลากฯ ภายในก่อนวันออกรางวัลของงวดถัดไป พร้อมขอย้ำว่า โครงการจำหน่ายสลากผ่านแพลตฟอร์ม “สลากดิจิทัล” นี้ เป็นหนึ่งในมาตรการ ที่สำนักงานสลากฯ มุ่งหมายจะใช้ในการแก้ไขปัญหาสลากเกินราคา จึงขอความร่วมมือจากพี่น้องประชาชนผู้ซื้อสลากทุกท่านในการซื้อสลากตามราคาที่กำหนด ผู้อำนวยการสำนักงานสลากกินแบ่งรัฐบาล กล่าวในตอนท้าย
วันอังคารที่ 10 พฤษภาคม 2565
ดีอีเอส ไม่ยอม เตรียมเชือด  แพลตฟอร์มออนไลน์  ปราม ห้ามเลียนแบบ
ดีอีเอส ไม่ยอม เตรียมเชือด  แพลตฟอร์มออนไลน์  ปราม ห้ามเลียนแบบ
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าตามที่มีข่าวการทำโฆษณาโปรโมทการตลาดของแพลตฟอร์มออนไลน์แห่งหนึ่งที่เป็นประเด็นอยู่ในโลกโซเซียลมีเดีย บุคคลที่รับจ้างและเป็นผู้เผยแพร่มีการนำเสนอเนื้อหาหรือภาพที่ไม่เหมาะสมสร้างความไม่พอใจต่อสังคมการเลียนแบบหรือล้อเลียนพฤติกรรมของบุคคลโดยเฉพาะเรื่องของการเจ็บป่วยโดยการนำเรื่องของการเจ็บป่วยมาแสดงออกในทางตลกหรือหมิ่นเหม่กระทบต่อบุคคลอันเป็นที่เคารพสักการะเพื่อมุ่งหวังผลทางการค้าหรือในทางใดก็ตามจนเกิดกระแสต่อต้านจนมีการขึ้นแฮชแท็กแบนแพลตฟอร์มดังกล่าวนั้น
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)ไม่ได้นิ่งนอนใจได้สั่งการให้เจ้าหน้าที่รวบรวมหลักฐานที่เกี่ยวข้องส่งให้กองบังคับการปราบปรามการกระทำผิดเกี่ยวกับอาชญากรรมทางเทคโนโลยี(ปอท.)เพื่อตรวจสอบและพิจารณาตามกฎหมายหากพบว่ามีการกระทำความผิดขอให้ปอท.ดำเนินการตามกฎหมายอย่างถึงที่สุดต่อไปคาดว่าน่าจะได้ข้อสรุปในวันจันทร์นี้เพื่อไม่ให้เจ้าอื่นหรือผู้ประกอบการอื่นนำไปเป็นพฤติกรรมลอกเลียนแบบนำไปสู่ความแตกแยกในสังคม
************
วันอังคารที่ 7 กันยายน 2564
สธ. ร่วมมือ 5 ภาคีเครือข่าย เชื่อมฐานข้อมูลผู้ป่วยโควิด 19 ในเขต กทม. และปริมณฑล เข้าถึงการรักษาแบบไร้รอยต่อ
กระทรวงสาธารณสุข ร่วมกับภาคีเครือข่าย 5 หน่วยงาน ลงนามบันทึกความร่วมมือการเชื่อมฐานข้อมูลโควิด 19 ในเขต กทม. และปริมณฑล ลดรายชื่อซ้ำซ้อน ตกหล่น เพื่อให้เข้าถึงการรักษาทันท่วงทีแบบไร้รอยต่อ
กระทรวงสาธารณสุข ร่วมกับภาคีเครือข่าย 5 หน่วยงาน ลงนามบันทึกความร่วมมือการเชื่อมฐานข้อมูลโควิด 19ในเขต กทม. และปริมณฑล ลดรายชื่อซ้ำซ้อน ตกหล่น เพื่อให้เข้าถึงการรักษาทันท่วงทีแบบไร้รอยต่อ
วันนี้ (7 กันยายน 2564) ที่กรมการแพทย์ กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานและสักขีพยาน การบันทึกความเข้าใจความร่วมมือการเชื่อมต่อฐานข้อมูลผู้ติดเชื้อไวรัสโคโรนา2019 เพื่อยกระดับการเข้าถึงการรักษาของผู้ป่วย และฟื้นฟูสมรรถภาพการแพทย์ ระหว่างกระทรวงสาธารณสุข กรมการแพทย์ โดยนายแพทย์สมศักดิ์ อรรฆศิลป์ อธิบดีกรมการแพทย์, สำนักงานหลักประกันสุขภาพแห่งชาติ โดยนายแพทย์จเด็จ ธรรมธัชอารีเลขาธิการสำนักงานหลักประกันสุขภาพแห่งชาติ,กรุงเทพมหานคร โดยแพทย์หญิงป่านฤดี มโนมัยพิบูลย์ ผู้อำนวยการสำนักอนามัยกรุงเทพมหานคร,สำนักงานพัฒนารัฐบาลดิจิทัล (องค์การมหาชน) โดยนายสุพจน์ เธียรวุฒิ ผู้อำนวยการสำนักงานพัฒนารัฐบาลดิจิทัล,สถาบันการแพทย์ฉุกเฉินแห่งชาติ โดยเรืออากาศเอก นายแพทย์อัจฉริยะ แพงมา เลขาธิการสถาบันการแพทย์ฉุกเฉินแห่งชาติ,และภาคประชาสังคม โดยนายพณชิต กิตติปัญญางาม ตัวแทนภาคประชาสังคม
ดร.สาธิตกล่าวว่าการลงนามความร่วมมือในครั้งนี้ ทั้ง 6 หน่วยงานจะทำการเชื่อมโยงระบบฐานข้อมูลการดูแลผู้ป่วยโควิด 19 ในเขต กทม. และปริมณฑล อาทิ ข้อมูลผู้ป่วย, ข้อมูลการจัดรถ/อัพเดตสถานะรับ – ส่งผู้ป่วย,ติดตามอาการ/ปรึกษาแพทย์ด้วยระบบTelemedicine ผ่าน API (Application Programming Interface) เดียวกันทั้งหมดสามารถรับส่งข้อมูลข้ามเซิร์ฟเวอร์ได้ เพื่อให้ทํางานง่ายยิ่งขึ้น โดยระบบดังกล่าวจะนำไปใช้กับโรงพยาบาล สถานพยาบาล คลินิกที่รับผิดชอบดูแลผู้ป่วยที่เข้าระบบแยกกักHome Isolation และCommunity Isolation หรือตามมาตรการการแยกกักตัวประเภทอื่นๆ ที่กระทรวงสาธารณสุขประกาศด้วยเช่นกัน นอกจากนี้ยังมีการใช้ระบบ CRM (Customer Relationship Management) ในการเข้าถึงข้อมูลสำหรับบริหารจัดการลดความซ้ำซ้อนข้อมูล
“ผลดีของการเชื่อมโยงระบบจะทำให้ข้อมูลผู้ป่วยโควิดที่ทุกหน่วยงานมีอยู่เข้ามาสู่ฐานข้อมูลเดียวกัน ง่ายต่อการบริหารจัดการนำผู้ติดเชื้อเข้าระบบการดูแลรักษาที่บ้าน/ ในชุมชนลดปัญหารายชื่อซ้ำซ้อนและตกหล่นบริหารจัดการรับ-ส่งต่อผู้ที่มีอาการมากไปรักษาในโรงพยาบาลได้อย่างไร้รอยต่อ รวมถึงจ่ายยาฟาวิพิราเวียร์ให้กับผู้ป่วยที่จำเป็นต้องได้รับยา ตามแนวทางเวชปฏิบัติได้ทันท่วงที ช่วยลดอาการป่วยรุนแรงและเสียชีวิต”ดร.สาธิตกล่าว
******************************* 7 กันยายน 2564
************************************************
วันจันทร์ที่ 30 พฤษภาคม 2565
ครม. ประกาศให้วันที่ 12 ส.ค. ของทุกปี เป็น “วันผ้าไทยแห่งชาติ”
.....
ที่ประชุม ครม. (30 พ.ค. 65) เห็นชอบประกาศให้วันที่ 12 สิงหาคม ของทุกปี เป็นวันผ้าไทยแห่งชาติ เพื่อรณรงค์เผยแพร่ประชาสัมพันธ์ให้ทุกภาคส่วนได้น้อมสำนึกในพระมหากรุณาธิคุณของของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงอนุรักษ์ ส่งเสริม สืบสานผ้าไทย เป็นที่ประจักษ์มายาวนาน จากสิ่งทอท้องถิ่นที่สูญหายไปให้กลับมาได้รับความนิยมอีกครั้ง สามารถสร้างอาชีพ สร้างรายได้ นำไปสู่การพัฒนาคุณภาพชีวิตความเป็นอยู่ที่ดีของประชาชน
.
วันผ้าไทยแห่งชาติ ใช้ชื่อภาษาอังกฤษว่า National Thai Textile Day โดยได้นิยาม “ผ้าไทย”คือ ผ้าที่สร้างสรรค์ขึ้นจากมรดกภูมิปัญญาของไทยที่ได้รับการสืบทอดต่อยอดจากรุ่นสู่รุ่น บ่งบอกถึงอัตลักษณ์ประจำถิ่นที่ผลิตขึ้นภายในประเทศโดยฝีมือคนไทย โดยใช้เทคนิค เช่น การทอ จก ยก ขิด ล้วง ปัก มัดหมี่ มัดย้อม บาติก พิมพ์ โดยใช้เส้นใยธรรมชาติที่หลากหลาย เช่น ไหม ฝ้าย ใยกัญชง ใยสับปะรด ที่มีอยู่ในแต่ละท้องถิ่นเป็นต้น
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 14 ตุลาคม 2564
กระทรวงวัฒนธรรม ยืนยันฉีดวัคซีนทุกยี่ห้อที่ อย. รับรอง ร่วมพิธีถวายผ้ากฐินได้ เผยแจ้งแนวปฏิบัติเกี่ยวกับพระกฐินพระราชทานทุกภาคส่วนรับทราบแล้ว
กระทรวงวัฒนธรรม ยืนยันฉีดวัคซีนทุกยี่ห้อที่ อย. รับรอง ร่วมพิธีถวายผ้ากฐินได้ เผยแจ้งแนวปฏิบัติเกี่ยวกับพระกฐินพระราชทานทุกภาคส่วนรับทราบแล้ว
กระทรวงวัฒนธรรม ยืนยันฉีดวัคซีนทุกยี่ห้อที่ อย. รับรอง ร่วมพิธีถวายผ้ากฐินได้
เผยแจ้งแนวปฏิบัติเกี่ยวกับพระกฐินพระราชทานทุกภาคส่วนรับทราบแล้ว
กรณีผู้ถวายหรือผู้เข้าร่วมพิธี เดินทางข้ามเขตจังหวัด-ไม่ได้รับการฉีดวัคซีนหรือไม่ครบโดส
ต้องตรวจหาเชื้อโควิด-19 ด้วย RT-PCR หรือ ATK
จากกรณีที่มี สส. ท่านหนึ่งได้โพสต์ข้อความบนทวิตเตอร์ว่า “มหาเถรสมาคม กำหนดมาตรการการ
เข้าร่วมพิธีทอดกฐินพระราชทานเข้าใจว่าผู้ที่ฉีดวัคซีนซิโนแวค หรือซิโนฟาร์ม 2 เข็มไม่น่าจะได้รับอนุญาตให้เข้าร่วมพิธีนะครับ อนุญาตเฉพาะคนที่ฉีด AstraZeneca, Pfizer, Moderna หรือ J&J เท่านั้น”
นายประสพ เรียงเงิน รองปลัดกระทรวงวัฒนธรรม ในฐานะโฆษกกระทรวงวัฒนธรรม (วธ) เปิดเผยว่า จากกรณีดังกล่าวน่าจะเป็นความเข้าใจที่ไม่ถูกต้องและไม่เป็นความจริง เนื่องจากกระทรวงวัฒนธรรม โดยกรมการศาสนา (ศน.) และสำนักงานพระพุทธศาสนาแห่งชาติ (พศ.) ได้ประชุมหารือร่วมกับกระทรวงสาธารณสุข (กรมควบคุมโรค) และหน่วยงานที่เกี่ยวข้อง เพื่อกำหนดข้อปฏิบัติเกี่ยวกับพิธีถวายพระกฐินพระราชทาน และสำนักงานพระพุทธศาสนาแห่งชาติ โดยการได้รับวัคซีนที่ระบุไว้ในข้อปฏิบัติจะหมายความรวมถึงวัคซีนทุกยี่ห้อที่สำนักงานคณะกรรมการอาหารและยา (อย.) หรือองค์การอนามัยโลกรับรอง และสํานักงานพระพุทธศาสนาแห่งชาติ ได้นําข้อปฏิบัติดังกล่าวเสนอให้ที่ประชุมมหาเถรสมาคม (มส.) เมื่อวันที่ 11 ตุลาคม 2564 ที่ผ่านมา เห็นชอบแล้ว
ขณะนี้ ได้มีการแจ้งแนวปฏิบัติสำหรับวัดต่างๆ และข้อปฏิบัติเกี่ยวกับพระกฐินพระราชทานสำหรับผู้ขอรับพระราชทานและเจ้าหน้าที่ที่ปฏิบัติงานพิธีถวายพระกฐินพระราชทานให้ภาคส่วนต่างๆรับทราบแล้ว โดยแนวปฏิบัติมีรายละเอียดต่างๆ อาทิ ผู้เข้าร่วมพิธีต้องได้รับการฉีดวัคซีนครบ 2 เข็ม หรืออย่างน้อย 1 เข็ม มาแล้วไม่ต่ำกว่า 14 วัน ในวัคซีนที่สำนักงานคณะกรรมการอาหารและยา (อย.) หรือองค์การอนามัยโลกให้การรับรอง
โฆษกกระทรวงวัฒนธรรม กล่าวว่า กรณีการข้ามเขตจังหวัดของผู้ถวายหรือผู้เข้าร่วมพิธีถวายผ้าพระกฐินพระราชทาน หรือกฐินราษฎร์ สำหรับผู้ถวายหรือผู้เข้าร่วมพิธี ที่ไม่ได้รับการฉีดวัคซีนหรือได้รับวัคซีนยังไม่
ครบโดสตามที่กระทรวงสาธารณสุขกำหนด ให้ปฏิบัติตามมาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 ของกระทรวงสาธารณสุขอย่างเคร่งครัด เพื่อป้องการแพร่ระบาดของโรคติดเชื้อไวรัสโคโรนา 2019 (โควิด-19) และจะต้องตรวจหาเชื้อโควิด-19 ด้วยเทคนิค RT-PCR / Antigen Test Kits พร้อมใบรับรองแพทย์ภายในระยะเวลาไม่เกิน ๗๒ ชั่วโมง
ทั้งนี้ สำหรับผู้ที่ต้องการรายละเอียดเกี่ยวกับข้อปฏิบัติในพิธีถวายผ้าพระกฐินในปีนี้ สามารถสอบถามข้อมูลได้ที่สายด่วนวัฒนธรรม 1765 หรือกองศาสนพิธี โทร 0 2209 3721-22
------------------------
วันอังคารที่ 23 สิงหาคม 2565
รัฐบาลพัฒนาสมุนไพรไทยส่งออกแล้วกว่า 1.2 หมื่นล้านบาท
วันอังคารที่ 23 สิงหาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลขับเคลื่อนการพัฒนาสมุนไพรไทย ภายใต้แผนแม่บทแห่งชาติว่าด้วยการพัฒนาสมุนไพรไทย ฉบับที่ 1 พ.ศ. 2560-2565 ส่งผลให้ประเทศไทยส่งออกวัตถุดิบและผลิตภัณฑ์สมุนไพรได้เป็นอันดับ 1 ของภูมิภาคเอเชียตะวันออกเฉียงใต้ คิดเป็นมูลค่ารวมกว่า 12,211 ล้านบาท มีผลการดำเนินงานที่โดดเด่น เช่น ให้ความรู้ด้าน GAP และ Organic สมุนไพรแก่เกษตรกร เกิดพื้นที่ปลูกที่ได้มาตรฐานกว่า 67,000 ไร่ มีการจับคู่ธุรกิจและตลาดกลางวัตถุดิบ พัฒนาอุตสาหกรรมสมุนไพรไทยโดยยกระดับสถานประกอบการกว่า 377 แห่ง ขยายช่องทางตลาดทั้งในและต่างประเทศ ส่งเสริมการวิจัยจนมีผลงานกว่า 141 โครงการ ต่อยอดสมุนไพรแชมเปี้ยน 12 รายการ ตลอดจนพัฒนา 14 จังหวัดให้เป็นเมืองสมุนไพรแบบครบวงจร
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 22 สิงหาคม 2565
APEC Health Week วันแรกราบรื่น เตรียมเปิดบูธนิทรรศการ-จัดนวดไทยบริการพรุ่งนี้
ประชุม APEC Health Week วันแรกคึกคัก ผู้แทนจากเขตเศรษฐกิจต่างๆ ตบเท้าเข้าร่วมประชุมพร้อมเพรียง รองนายกรัฐมนตรีและรัฐมนตรีว่าการกระทรวงสาธารณสุข เผยบรรยากาศเป็นไปอย่างราบรื่น ตามมาตรการป้องกันโควิด 19 เตรียมเปิดบูธนิทรรศการและบริการนวดไทยพรุ่งนี้
วันนี้ (22 สิงหาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า การจัดประชุม APEC Health Week ในวันนี้ ซึ่งถือเป็นวันแรกของการประชุมตลอดช่วงวันที่ 22-26 สิงหาคม 2565 ที่โรงแรมมิลเลนเนียม ฮิลตัน กรุงเทพฯ ได้รับรายงานว่า ภาพรวมบรรยากาศเป็นไปด้วยความราบรื่นและเรียบร้อย การจัดงานเป็นไปตามมาตรการการป้องกันและควบคุมโรคโควิด 19 มีผู้เข้าร่วมประชุมจากเขตเศรษฐกิจต่างๆ เข้าร่วมจำนวนมาก และให้ความร่วมมือปฏิบัติตามมาตรการป้องกันโรคโควิด 19 ตามที่กระทรวงสาธารณสุขกำหนดอย่างดี นอกจากนี้ กระทรวงสาธารณสุขในฐานะเจ้าภาพการจัดงานได้ร่วมกับหน่วยงานต่างๆ ที่เกี่ยวข้อง ดูแลผู้เข้าร่วมประชุม ทั้งเรื่องของความปลอดภัย การอำนวยความสะดวกด้านการจราจร การดูแลสุขภาพและการเจ็บป่วยระหว่างการประชุมเป็นอย่างดี โดยวันแรกมีการประชุมหารือเชิงนโยบาย (Policy Dialogue) 2 เรื่องสำคัญ คือ ครอบครัวคุณภาพ (Smart Families) และการกำจัดไวรัส HPV และมะเร็งปากมดลูก (Cervical Cancer)
นายอนุทินกล่าวต่อว่า สำหรับบูธนิทรรศการที่จัดโดยกรมต่างๆ ของกระทรวงสาธารณสุข มีการเตรียมความพร้อมแล้ว ทั้งเรื่อง Medical Hub นวัตกรรมทางการแพทย์ บทบาทของ อสม.ในการช่วยควบคุมโรคโควิด 19 กัญชาทางการแพทย์ สมุนไพรและผลิตภัณฑ์จากสมุนไพร รวมถึงการนวดไทย เป็นต้น ซึ่งจะเปิดให้ผู้เข้าร่วมประชุมเข้าศึกษาตั้งแต่วันที่ 23 สิงหาคม 2565 ซึ่งคาดว่าจะได้รับความสนใจจากผู้เข้าร่วมประชุมอย่างมาก โดยเฉพาะการนวดไทยที่จัดให้มีบริการนวดคอ บ่า ไหล่ จำนวน 5 เตียง และนวดเท้าอีก 5 เตียง รองรับได้อย่างละ 40 คนต่อวันรวมเป็น 80 คนต่อวัน ให้บริการภายใต้มาตรการป้องกันโควิด 19 ทั้งนี้ การนวดไทยถือเป็นมรดกภูมิปัญญาทางวัฒนธรรมและทางการแพทย์แผนไทย สามารถดูแลสุขภาพและต่อยอดสร้างมูลค่าทางเศรษฐกิจได้ โดยเฉพาะการท่องเที่ยวเชิงสุขภาพ ทั้งการนวดรักษาโดยเฉพาะโรคออฟฟิศซินโดรม และการนวดส่งเสริมสุขภาพหรือนวดสปา
************************************ 22 สิงหาคม 2565
วันศุกร์ที่ 21 มกราคม 2565
18 - 27 ม.ค. นี้ พม. เชิญชวนคู่รักสมัครปีนผาจดทะเบียนสมรสในวันแห่งความรัก 14 ก.พ. 65 ที่ภูผาหินบ้านมุง จ.พิษณุโลก
18 - 27 ม.ค. นี้ พม. เชิญชวนคู่รักสมัครปีนผาจดทะเบียนสมรสในวันแห่งความรัก 14 ก.พ. 65 ที่ภูผาหินบ้านมุง จ.พิษณุโลก
วันที่ 18 ม.ค. 65 เวลา 18.00 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ (พม.) เปิดเผยว่า กระทรวง พม. ได้บูรณาการความร่วมมือกับภาคีเครือข่ายในพื้นที่จังหวัดพิษณุโลก เพื่อเตรียมจัดงาน "ปีน ปั่น ปลูกป่านันทนาการภูผาหินบ้านมุง"ณ พื้นที่ตำบลบ้านมุง อำเภอเนินมะปราง จังหวัดพิษณุโลก ในวันที่ 14 กุมภาพันธ์ 2565 ซึ่งตรงกับวันแห่งความรัก ด้วยกิจกรรมที่น่าสนใจ อาทิ 1) การจดทะเบียนสมรสที่พื้นที่ปีนหน้าผา 2) กิจกรรมการแข่งขันปั่นจักรยาน และ 3) การปลูกต้นไม้เพิ่มพื้นที่สีเขียว ทั้งนี้ งานดังกล่าวจัดขึ้นตามนโยบายของนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ในการพัฒนาจังหวัดพิษณุโลก ด้วยการขับเคลื่อนพื้นที่ตำบลบ้านมุง อำเภอเนินมะปราง ซึ่งเป็นพื้นที่ที่มีศักยภาพในการท่องเที่ยว มีทุนทางทรัพยากรธรรมชาติที่อุดมสมบูรณ์ ทั้งถ้ำ หน้าผา ภูเขาหินปูนที่สวยงาม ถูกขนานนามว่า กุ้ยหลิน เมืองไทย โดยพัฒนาให้เป็นแหล่งท่องเที่ยวที่สำคัญของจังหวัด เป็นการช่วยเหลือประชาชนทุกกลุ่มทุกช่วงวัยในพื้นที่ให้มีอาชีพ สร้างรายได้เพิ่มขึ้น เกิดการพัฒนาเศรษฐกิจฐานรากที่เข้มแข็งทั้งในระดับชุมชนและท้องถิ่น
นางสาวแรมรุ้งกล่าวต่อไปว่า สำหรับวันที่ 13 - 14 กุมภาพันธ์ 2565 (2 วัน 1 คืน) กระทรวง พม. โดยกรมกิจการสตรีและสถาบันครอบครัว (สค.) ได้จัดกิจกรรม ปีนปั่น ปลูก ผูกใจ...รักไร้พรมแดน ณ ภูผาหินบ้านมุง ตำบลบ้านมุง อำเภอเนินมะปราง โดยเปิดรับสมัครคู่รักไม่จำกัดเพศที่มีความสนใจในการปีนเขาเข้าร่วมทำกิจกรรมน่าประทับใจ อาทิ 1) กิจกรรมปีนผาสัญญารักนิรันดร์ (ปีนผา จดทะเบียนสมรส และมอบใบสัญญารัก ณ ภูผาหินบ้านมุง (ผาถ้ำน้ำ) 2) กิจกรรมจูงมือเดินเล่นยามเย็น ดูฝูงค้างคาว ณ จุดชมค้างค้างคาวบ้านมุง 3) กิจกรรมตักบาตรร่วมขัน ฉันรักเธอ (ตักบาตรเช้า) 4) กิจกรรมทำผ้ามัดย้อมคล้องใจ และ 5) กิจกรรมเรียนรู้คู่รัก รักอย่างไร ไร้รุนแรง ทั้งนี้ เปิดรับสมัครคู่รักที่สนใจเข้าร่วมกิจกรรม ตั้งแต่วันนี้ถึงวันที่ 27 มกราคม 2565 และสามารถดาวน์โหลดใบสมัครได้ที่https://drive.google.com/drive/folders/1qfR0NiE49dJPzqFUlkpWubNFfpSjIHJB?usp=sharingพร้อมส่งใบสมัครมาที่ E-mail :family_center08@hotmail.comโดยจะประกาศผลคู่รักที่ได้รับการคัดเลือกในวันที่ 2 กุมภาพันธ์ 2565 ซึ่งจะไม่เสียค่าใช้จ่ายแต่อย่างใดตลอดการเข้าร่วมกิจกรรม สำหรับรายละเอียดเพิ่มเติม สามารถดูในใบสมัครและสอบถามได้ที่ โทร. 0 2659 6717 - 18 กลุ่มส่งเสริมและพัฒนา กองส่งเสริมสถาบันครอบครัว สค.
วันอังคารที่ 5 กรกฎาคม 2565
ครม.เห็นชอบร่าง MOU ไทย-กัมพูชาผนึกกำลังปราบแก๊ง Call Center และ Hybrid Scam รัฐบาลจัดเป็นประเด็นเร่งด่วนหลังประชาชนได้รับผลกระทบเสียหายจำนวนมาก
ครม.เห็นชอบร่าง MOU ไทย-กัมพูชาผนึกกำลังปราบแก๊ง Call Center และ Hybrid Scam รัฐบาลจัดเป็นประเด็นเร่งด่วนหลังประชาชนได้รับผลกระทบเสียหายจำนวนมาก
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 5 ก.ค. 2565 ได้เห็นชอบร่างบันทึกความเข้าใจ (Memorandum of Understanding : MOU) ระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและกระทรวงการไปรษณีย์และโทรคมนาคมแห่งราชอาณาจักรกัมพูชา ว่าด้วยความร่วมมือด้านการปราบปรามแก๊ง Call Center และ Hybrid Scam
เพื่อกำหนดกรอบความร่วมมือให้เจ้าหน้าที่ของทั้ง 2 ประเทศ ได้ใช้มาตรการทีเหมาะสมและมีความสอดคล้องกับกฎหมายภายในของทั้ง 2 ประเทศ แลกเปลี่ยนข้อมูลสำหรับปราบปรามผู้กระทำผิด ตลอดจนการตั้งคณะทำงานร่วมระหว่างเจ้าหน้าที่ของทั้งไทยและกัมพูชา เพื่อผลักดันมาตรการต่างๆ ร่วมกัน เน้นย้ำนโยบายที่รัฐบาลถือว่าเรื่องนี้เป็นประเด็นเร่งด่วน เนื่องจากมีประชาชนชาวไทยได้รับผลกระทบและเสียหายจากการก่ออาชญากรรมทางไซเบอร์ในลักษณะดังกล่าวเป็นจำนวนมาก
น.ส.ไตรศุลี กล่าวว่า สาระสำคัญของความตกลงระหว่างไทยและกัมพูชา จะมีกิจกรรมที่ผ่านการตัดสินใจร่วมกัน ดังนี้ 1) แลกเปลี่ยนองค์ความรู้ ความเชี่ยวชาญเชิงเทคนิค และแนวปฏิบัติที่เป็นเลิศในการปราบปรามแก๊ง Call Center และ Hybrid Scam ภายใต้ระบบและกรอบการทำงานที่ดำเนินงานร่วมกัน อาทิ กลไกสนับสุนทีนส่งเสริมส่งผ่านข้อมูลข้ามพรมแดน
2) แต่งตั้งผู้ประสานงานเพื่ออำนวยความสะดวกแก่หน่วยงานที่เกี่ยวข้อง ในการสืบหาหลักฐานในไทย และกัมพูชา และขยายการสืบสวนเพื่อให้ได้ตัวผู้กระทำความผิดโดยหลักฐานดังกล่าวอาจจะรวมถึงข้อมูลที่อยู่ผู้ใช้บริการการสื่อสารทางเสียงผ่านอินเตอร์เน็ต และบันทึกการใช้โทรศัพท์ของผู้กระทำความผิดที่ได้กระทำระหว่างก่ออาชญากรรมทั้ง 2 ประเทศ
3) ประสานงานและอำนวยความสะดวกในกระบวนการส่งผู้ร้ายข้ามแดนตามสนธิสัญญาระหว่างไทยและกัมพูชาว่าด้วยการส่งผู้รายข้ามแดน รวมทั้งกฎหมายและกฎระเบียบภายในประเทศของผู้เข้าร่วมทั้ง 2 ฝ่าย
4) ตั้งคณะทำงานร่วมระหว่างเจ้าหน้าที่ผู้เกี่ยวข้องของทั้งไทยและกัมพูชา และ 5)ความร่วมมืออื่นๆ ตามที่ผู้เข้าร่วมทั้งสองฝ่ายตกลงร่วมกัน
ทั้งนี้ บันทึกความเข้าใจที่ทำร่วมกันนี้จะมีผลบังคับเป็นเวลา 3 ปีนับแต่วันลงนาม และอาจขยายระยะเวลาบังคับได้อีก 3 ปี ด้วยการจัดทำความตกลงเป็นลายลักษณ์อักษร ซึ่งการลงนามจะมีขึ้นในวันที่ 11 ก.ค. 2565 ที่กัมพูชา ในโอกาสที่นายชัยวุฒิ ธนาคมานุสรณ์ รมว.ดิจิทัลเพื่อเศรษฐกิจและสังคม จะเดินทางไปเยือนกัมพูชา เพื่อติดตามาประเด็นการปราบปรามแก๊งCall Center และ Hybrid Scam
วันจันทร์ที่ 24 มกราคม 2565
ครม.เห็นชอบแต่งตั้งกรรมการผู้แทนพิเศษของรัฐบาลในการแก้ปัญหาจังหวัดชายแดนใต้เพิ่มเติม
ครม.เห็นชอบแต่งตั้งกรรมการผู้แทนพิเศษของรัฐบาลในการแก้ปัญหาจังหวัดชายแดนใต้เพิ่มเติม
วันนี้ (24 ม.ค. 65) นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 24 ม.ค. 2565 มีมติเห็นชอบตามที่สำนักงานสภาความมั่นคงแห่งชาติเสนอ แต่งตั้ง นางสาวรัชดา ธนาดิเรก รองโฆษกประจำสำนักนายกรัฐมนตรี เป็นกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ ในด้านประสานการมีส่วนร่วม เพื่อจะมีส่วนช่วยสนับสนุนในการประสานความร่วมมือกับทุกภาคส่วน โดยเฉพาะอย่างยิ่งการขับเคลื่อนบทบาทสตรีในพื้นที่จังหวัดใช้แดนภาคใต้
น.ส.ไตรศุลี กล่าวว่า การแต่งตั้งครั้งนี้ เป็นการแต่งตั้งเพิ่มเติม จากที่ ครม. ได้เห็นชอบการแต่งคณะกรรมการผู้แทนพิเศษฯ เมื่อ 28 ธ.ค. 2564 ประกอบด้วย 1.พล.อ.ชัยชาญ ช้างมงคล ประธานกรรมการ 2. พล.อ.พรศักดิ์ พูลสวัสดิ์ กรรมการ (ด้านความมั่นคง) 3 นายปณิธาน วัฒนายากร กรรมการ (ด้านการต่างประเทศ) 4.นายการุณ สกุลประดิษฐ์ กรรมการ (ด้านการศึกษา) 5.นายเชื่อง ชาตอริยะกุล กรรมการ (ด้านเศรษฐกิจ) 6.นายดลเดช พัฒนรัฐ กรรมการ (ด้านสังคมพหุวัฒนธรรม)
สำหรับประวัติการทำงานของนางสาวรัชดา ก่อนหน้าที่จะเป็นรองโฆษกประจำสำนักนายกรัฐมนตรี เคยเป็นสมาชิกสภาผู้แทนราษฎร 2 สมัย มีตำแหน่งรองประธานคณะกรรมาธิการการต่างประเทศ รองประธานคณะอนุกรรมาธิการพิจารณาศึกษาความสัมพันธ์ระหว่างประเทศไทยกับกลุ่มประชาชาติมุสลิม และยังได้ทำงานร่วมกับเครือข่ายภาคประชาสังคม ด้านสตรี เยาวชน ต่อต้านการค้ามนุษย์ และกับเครือข่ายต่างประเทศ อาทิ รองประธานกลุ่มการเมืองงานด้านสตรี สภาเสรีภาพและประชาธิปไตยแห่งเอเชีย (Council of Asian Liberals and Democrats) กรรมการสิทธิมนุษยชนองค์กรเสรีนิยมสากล (Liberal International Human Rights Committee) สมาชิกเครือข่าย International Panel of Parliamentarians for Freedom of Religion or Belief (IPPFoRB) ทำงานร่วมกับ DCAF Geneva Centre for Security Sector Governance และก่อนเป็นสมาชิกสภาผู้แทนราษฎร เคยเป็นอาจารย์สอนอยู่ที่มหาวิทยาลัยมหิดล
วันพุธที่ 2 มีนาคม 2565
กรมทางหลวงชนบทดำเนินโครงการบำรุงสะพานบนสายทาง ขก.3010 จังหวัดขอนแก่น แล้วเสร็จ พร้อมเปิดให้ประชาชนสัญจรได้อย่างสะดวกปลอดภัยในทุกฤดูกาล
กรมทางหลวงชนบท (ทช.) กระทรวงคมนาคม ดำเนินโครงการบำรุงสะพานบนถนนทางหลวงชนบทสาย ขก.3010 แยกทางหลวงแผ่นดินหมายเลข 229 - บ้านหนองสังข์ อำเภอมัญจาคีรี จังหวัดขอนแก่น แล้วเสร็จ พร้อมเปิดให้ประชาชนสัญจรได้อย่างสะดวกและปลอดภัยในทุกฤดูกาล
กรมทางหลวงชนบท (ทช.) กระทรวงคมนาคม ดำเนินโครงการบำรุงสะพานบนถนนทางหลวงชนบทสาย ขก.3010 แยกทางหลวงแผ่นดินหมายเลข 229 - บ้านหนองสังข์ อำเภอมัญจาคีรี จังหวัดขอนแก่น แล้วเสร็จ พร้อมเปิดให้ประชาชนสัญจรได้อย่างสะดวกและปลอดภัยในทุกฤดูกาล เพิ่มประสิทธิภาพการรองรับเหตุอุทกภัยในอนาคต ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่คำนึงถึงความสำคัญของการเพิ่มประสิทธิภาพมาตรฐานงานทางและสะพานในโครงข่ายอย่างต่อเนื่อง เพื่อลดอัตราการเกิดอุบัติเหตุและเพิ่มความปลอดภัยในการสัญจรให้กับประชาชนในระยะยาว
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า จากการสำรวจตรวจสอบโครงสร้างสะพานบริเวณเส้นทางเชื่อมระหว่างเทศบาลตำบลนาข่าและทางหลวงแผ่นดินหมายเลข 229 พบว่า สะพานคอนกรีต เสริมเหล็ก ความยาว 44 เมตร ความกว้าง 10 เมตร บนถนนทางหลวงชนบทสาย ขก.3010 แยกทางหลวงแผ่นดินหมายเลข 229 - บ้านหนองสังข์ อำเภอมัญจาคีรี จังหวัดขอนแก่น ได้รับผลกระทบจากกระแสน้ำกัดเซาะบริเวณตอม่อของสะพานในช่วงฤดูฝนของทุกปี โครงสร้างสะพานจึงเกิดการทรุดตัวจากโครงสร้างเดิม ซึ่งอาจเกิดการชำรุดเพิ่มเติมและมีความเสี่ยงต่อการเกิดอันตรายต่อผู้ใช้เส้นทาง ทช. จึงได้ดำเนินโครงการซ่อมบำรุงสะพานโดยการเสริมกำลังฐานรากที่ทำหน้าที่แบกรับน้ำหนักของโครงสร้าง เพื่อเพิ่มความแข็งแรงของโครงสร้างสะพานให้มีความทนทานต่อกระแสน้ำและสามารถรองรับน้ำหนักยานพาหนะที่สัญจรผ่านได้ในระยะยาว ซึ่งวิธีดังกล่าวนอกจากจะเหมาะสำหรับ การซ่อมบำรุงบริเวณที่มีพื้นที่จำกัดแล้ว ยังส่งผลกระทบต่อการสัญจรของประชาชนน้อยที่สุด เนื่องจากสามารถเปิดเส้นทางบางส่วนให้ประชาชนสัญจรผ่านได้ในระหว่างดำเนินการ นอกจากนี้ได้ติดตั้งกล่องตาข่ายบรรจุหิน (Gabion box and Mattress) บริเวณพื้นคลองและตลิ่งคอสะพานทั้งสองฝั่ง เพื่อลดแรงกัดเซาะจากกระแสน้ำต่อตอม่อสะพานและบริเวณริมตลิ่ง
ปัจจุบันโครงการดังกล่าวดำเนินการแล้วเสร็จและเปิดให้ประชาชนใช้สัญจรได้ตามปกติแล้ว ซึ่งเป็นการเพิ่มประสิทธิภาพความปลอดภัยให้กับผู้ใช้เส้นทางสำหรับการใช้งานในระยะยาวและสามารถรองรับกับผลกระทบกรณีเกิดเหตุอุทกภัยในอนาคต
วันเสาร์ที่ 23 เมษายน 2565
โฆษกรัฐบาลเผย นายกฯ ชื่นชมร้านอาหารในไทยที่ติดอันดับร้านอาหารที่ดีที่สุดในเอเชีย มุ่งต่อยอดไปสู่การท่องเที่ยวของไทย สร้างรายได้จากชาวต่างชาติที่ต้องการท่องเที่ยวและมาชิมอาหารในประเทศไทย
โฆษกรัฐบาลเผย นายกฯ ชื่นชมร้านอาหารในไทยที่ติดอันดับร้านอาหารที่ดีที่สุดในเอเชีย มุ่งต่อยอดไปสู่การท่องเที่ยวของไทย สร้างรายได้จากชาวต่างชาติที่ต้องการท่องเที่ยวและมาชิมอาหารในประเทศไทย
วันนี้ (23 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมร้านอาหารของประเทศไทยที่สร้างชื่อเสียงให้ประเทศ จากการติดอันดับร้านอาหารที่ดีที่สุดในเอเชีย งานประกาศรางวัล Asia’s 50 Best Restaurants 2022 ครั้งล่าสุด โดยเว็บไซต์ theworlds50best.com ผลการจัดอันดับร้านอาหารที่ดีที่สุดในเอเชีย 50 แห่ง ที่จัดโดยเว็บไซต์ theworlds50best.com มีร้านอาหารในประเทศไทยติดอันดับ 1 ใน 50 ถึง 9 ร้าน ซึ่งใน 10 อันดับแรก เป็นร้านอาหารในประเทศไทยถึง 4 ร้านด้วยกัน และร้านศรณ์ (Sorn) สามารถก้าวขึ้นสู่ลำดับสูงสุดที่ร้านอาหารไทยได้รับคือลำดับที่ 2 โดยในรายชื่อของ 50 Asia’s 50 Best Restaurants 2022 มีร้านอาหารไทยที่ได้รับการจัดอันดับ 1 ใน 10 ดังนี้ อันดับ 2 ร้านศรณ์ อันดับ 4 ร้านอาหารไทย Le Du หรือ ฤดู อันดับ 7 ร้านอาหารเยอรมัน Sühring อันดับ 10 ร้านอาหารไทยนุสรา นอกจากนี้ มีอีก 5 ร้าน ในประเทศไทยที่ได้รับการจัดอันดับ 1 ใน 50 ได้แก่ ร้านอาหารฝรั่งเศส Blue by Alain Ducasse (อันดับที่ 25) ร้าน Sushi Masato (อันดับที่ 29) ร้าน Samrub Samrub Thai หรือ สำรับสำหรับไทย (อันดับที่ 31) ร้าน Gaa (อันดับที่33) และ ร้านเจ๊ไฝ (อันดับที่46)
นายธนกรฯ ระบุว่า อาหารเป็นหนึ่งใน soft power ที่ชัดเจนที่สุด เป็นสินค้าส่งออกทางวัฒนธรรมสำคัญของไทย นำรายได้เข้าประเทศและขับเคลื่อนเศรษฐกิจไทย สามารถส่งอิทธิพลถึงผู้คน และสังคมได้ในวงกว้าง ทั้งนี้ เชื่อมั่นว่าเมื่อผ่อนคลายมาตรการในการเดินทางเข้าประเทศไทยตามข้อกำหนด ของ ศบค. จะมีนักท่องเที่ยวชาวต่างชาติเดินทางมาประเทศไทย เป็นโอกาสกระตุ้นกิจกรรมทางเศรษฐกิจ และเกิดกระแสเงินสะพัดในประเทศอย่างแน่นอน
“นายกรัฐมนตรีชื่นชมความตั้งใจ และความคิดสร้างสรรค์ ตลอดจนประสบการณ์ และความสามารถของทุกร้าน ทั้งนี้ วัตถุดิบในประเทศไทยก็เป็นอีกปัจจัย ที่ทำให้สามารถประสบความสำเร็จติดอันดับ 50 ร้านอาหารที่ดีที่สุดในเอเชียได้ เชื่อมั่นว่า การได้รับการจัดลำดับครั้งนี้จะสามารถส่งเสริมและประชาสัมพันธ์ให้ชาวต่างชาติรู้จักร้านอาหารในประเทศไทยที่อร่อย และมีคุณภาพดีมากยิ่งขึ้น จะสามารถต่อยอดไปสู่การท่องเที่ยวของไทย ดึงดูดเม็ดเงินจากนักท่องเที่ยวที่ต้องการมาสัมผัสวัฒนธรรม ที่หลากหลาย แต่มีเอกลักษณ์ของประเทศไทย และต้องการมาชิมร้านอาหารที่ได้รับการจัดลำดับเหล่านี้” นายธนกรฯ กล่าว
วันพฤหัสบดีที่ 23 ธันวาคม 2564
ของขวัญปีใหม่ 2565 จากใจกระทรวงอุตสาหกรรม "เสริมสภาพคล่องการดำเนินธุรกิจ"
ของขวัญปีใหม่ 2565 จากใจกระทรวงอุตสาหกรรม "เสริมสภาพคล่องการดำเนินธุรกิจ"
ของขวัญปีใหม่ 2565 จากใจกระทรวงอุตสาหกรรม
2. เสริมสภาพคล่องการดำเนินธุรกิจ
- สินเชื่อเพิ่มศักยภาพ SME วงเงิน 1,000 ลบ.จากกองทุนพัฒนา SME ตามแนวประชารัฐ วงเงินสินเชื่อต่อรายสูงสุดไม่เกิน 15 ลบ.
...ระยะเวลากู้สูงสุดไม่เกิน 10 ปี
...ปลอดชำระคืนเงินต้นสูงสุดไม่เกิน 18 เดือน ดอกเบี้ยร้อยละ 2 ต่อปี
...คาดว่าจะเปิดรับคำขอสินเชื่อได้ต้นปี 2565
- สินเชื่อสร้างโอกาส เสริมสภาพคล่อง SME วงเงิน 500 ลบ. จากกองทุนพัฒนา SME ตามแนวประชารัฐ
...วงเงินสินเชื่อต่อรายตั้งแต่ 1 แสนบาท สูงสุดไม่เกิน 2 ลบ.
...ระยะเวลากู้สูงสุดไม่เกิน 7 ปี
...ปลอดชำระคืนเงินต้นสูงสุดไม่เกิน 12 เดือน ดอกเบี้ยร้อยละ 2 ต่อปี
...คาดว่าจะเปิดรับคำขอสินเชื่อได้ต้นปี 2565
- สินเชื่อเพื่อฟื้นฟู SME วงเงิน 500 ลบ. จากกองทุนพัฒนา SME ตามแนวประชารัฐ สำหรับ SME ที่เป็นลูกหนี้สินเชื่อจากกองทุนพัฒนา SME ตามแนวประชารัฐ
...วงเงินสินเชื่อต่อรายสูงสุดไม่เกิน 3 ลบ.
...ระยะเวลากู้สูงสุดไม่เกิน 7 ปี
...ปลอดชำระคืนเงินต้นสูงสุดไม่เกิน 12 เดือน ดอกเบี้ยร้อยละ 2 ต่อปี
...คาดว่าจะเปิดรับคำขอสินเชื่อได้ต้นปี 2565
- สินเชื่อพิเศษดีพร้อมเปย์ วงเงิน 30 ลบ.จากกรมส่งเสริมอุตสาหกรรม สำหรับ SME ที่เข้าร่วมโครงการของ กรมส่งเสริมอุตสาหกรรม ในปี 2564-2565
...สามารถยื่นคำขกภายใน 30 เมษายน 2565 หรือจนกว่าจะครบจำนวนวงเงินโครงการ ดอกเบี้ยคงที่ระยะสั้นแบบขั้นบันได เริ่มต้นปีแรก 3% ปีที่สอง 4% และปีที่สาม 5%
- สินเชื่อ “SMEs Happy” วงเงิน 15,000 ลบ.จากธนาคารพัฒนาวิสาหกิจขนาดกลางและขนาดย่อม (SME D BANK)
ระหว่างวันที่ 3 มกราคม – 31 มีนาคม 2565 ฟรี‼️ค่าประเมินราคาหลักประกัน ใน 3 ผลิตภัณฑ์...
...SMEs D Plus วงเงิน 5,000 ลบ. ดอกเบี้ยร้อยละ 4.5% ต่อปี ผ่อนนาน 10 ปี ปลอดชำระเงินต้นสูงสุด 18 เดือน
...SMEs D เพื่อการลงทุน วงเงิน 5,000 ลบ. ดอกเบี้ยร้อยละ 5.5% ต่อปี ผ่อนนาน 10 ปี ปลอดชำระเงินต้นสูงสุด 18 เดือน
...SMEs D เสริมสภาพคล่อง วงเงิน 5,000 ลบ. ดอกเบี้ยร้อยละ 6.0% ต่อปี
วันพุธที่ 21 กรกฎาคม 2564
กรมทางหลวงชนบท เปิดใช้สะพานข้ามทางรถไฟ จังหวัดประจวบคีรีขันธ์ เพิ่มความปลอดภัยบริเวณจุดตัดทางรถไฟ พร้อมสนับสนุนโครงการรถไฟทางคู่ของกระทรวงคมนาคม
กรมทางหลวงชนบท (ทช.) กระทรวงคมนาคม เปิดใช้สะพานข้ามทางรถไฟจุดตัดทางรถไฟกับถนนทางหลวงชนบทสาย ปข.1019 แยกทางหลวงแผ่นดินหมายเลข 4 - บ้านปากน้ำปราณบุรี อำเภอปราณบุรี จังหวัดประจวบคีรีขันธ์
กรมทางหลวงชนบท (ทช.) กระทรวงคมนาคม เปิดใช้สะพานข้ามทางรถไฟจุดตัดทางรถไฟกับถนนทางหลวงชนบทสาย ปข.1019 แยกทางหลวงแผ่นดินหมายเลข 4 - บ้านปากน้ำปราณบุรี อำเภอปราณบุรี จังหวัดประจวบคีรีขันธ์ เพื่อช่วยลดการเกิดอุบัติเหตุบริเวณจุดตัดทางรถไฟอย่างสมบูรณ์ เพิ่มความสะดวกปลอดภัยในการเดินทางให้กับประชาชน รวมถึงสนับสนุนโครงการรถไฟทางคู่ สอดรับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายปฐม เฉลยวาเรศ อธิบดีกรมทางหลวงชนบท เปิดเผยว่า ทช. มีถนนในความรับผิดชอบที่มีจุดตัดผ่านทางรถไฟกระจายอยู่ทั่วประเทศ จำนวน 153 แห่ง ซึ่งปัจจุบันปริมาณการจราจรบนถนนดังกล่าวสูงขึ้น ทำให้เกิดอุบัติเหตุรถไฟชนกับยานพาหนะบ่อยครั้ง ประกอบกับการรถไฟแห่งประเทศไทย (รฟท.) มีโครงการพัฒนาการขนส่งระบบราง (โครงการรถไฟทางคู่) ทช. จึงมีแผนปรับปรุงจุดตัดทางรถไฟดังกล่าวให้สอดคล้องกับมาตรการความปลอดภัยของ รฟท. ที่ได้กำหนดให้บริเวณจุดตัดผ่านทางรถไฟที่มีปริมาณการจราจรเป็นจำนวนมากจะต้องก่อสร้างเป็นทางต่างระดับในรูปแบบของสะพานหรืออุโมงค์
สำหรับโครงการก่อสร้างสะพานข้ามทางรถไฟจุดตัดทางรถไฟกับถนนทางหลวงชนบทสาย ปข.1019 แยกทางหลวงแผ่นดินหมายเลข 4 - บ้านปากน้ำปราณบุรี อำเภอปราณบุรี จังหวัดประจวบคีรีขันธ์ ปัจจุบันได้ดำเนินการก่อสร้างแล้วเสร็จสมบูรณ์และได้เปิดให้ประชาชนได้ใช้สัญจรเรียบร้อยแล้ว โดยมีจุดเริ่มต้นโครงการ กม. ที่ 0+000 บริเวณถนนทางหลวงชนบทสาย ปข.1019 แยกทางหลวงแผ่นดินหมายเลข 4 มีจุดสิ้นสุดโครงการบนถนนทางหลวงชนบทสาย ปข.1019 กม. ที่ 1+150 ตำบลวังก์พง อำเภอปราณบุรี จังหวัดประจวบคีรีขันธ์ มีความยาว 280 เมตร ความกว้าง 10 เมตร พร้อมก่อสร้างถนนต่อเชื่อมความยาวรวม 870 เมตร มีทางกลับรถบริเวณจุดสิ้นสุดโครงการ 1 แห่ง นอกจากนี้ยังได้ดำเนินการก่อสร้างสะพานลอยคนเดินข้ามทางรถไฟ 1 แห่ง โดยมีทางลาดเพื่ออำนวยความสะดวกให้กับผู้พิการอีกด้วย
วันศุกร์ที่ 26 พฤศจิกายน 2564
ธ.ก.ส.แจงประเด็นการจ่ายสินเชื่อนวัตกรรมเครื่องจักรกล และพักชำระหนี้ ดำเนินการด้วยความโปร่งใสและเป็นธรรม
ธ.ก.ส.ยืนยันการจ่ายสินเชื่อนวัตกรรมเครื่องจักรกล และนโยบายพักชำระหนี้เกษตรกร ดำเนินการตามหลักการ โปร่งใสและเป็นธรรม ไม่ได้หากำไรตามที่เป็นข่าว
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากกรณีที่มีข่าวจากสื่อออนไลน์ว่า ธ.ก.ส.หากำไรจากเกษตรกร โดยให้สินเชื่อโครงการนวัตกรรมเครื่องจักร เพื่อมาช่วยเหลืองานด้านการเกษตรซึ่งในข่าวแจ้งว่า ธ.ก.ส.คิดอัตราดอกเบี้ยที่สูงมากและมาตรการพักชำระหนี้เกษตรกรไม่ได้ช่วยเหลือเกษตรกรอย่างจริงจัง
ธ.ก.ส.ขอชี้แจงเรื่องดังกล่าวว่า สินเชื่อโครงการนวัตกรรมเครื่องจักร วัตถุประสงค์เพื่อนำมาทดแทนและแก้ไขปัญหาการขาดแคลนแรงงานในภาคเกษตร ซึ่งเป็นความต้องการของเกษตรกร โดยธ.ก.ส.สนับสนุนให้กลุ่มเกษตรกรและสหกรณ์การเกษตรเป็นผู้จัดซื้อเครื่องจักรกลและนำไปบริการแก่สมาชิก เพื่อเป็นการลดต้นทุนการผลิตและสหกรณ์สามารถดำเนินธุรกิจด้านการบริการ ซึ่งคิดอัตราดอกเบี้ย (MRR-1) ปัจจุบัน MRR อยู่ที่ 6.875-1 เท่ากับ 5.875 ต่อปี ส่วนโครงการพักชำระหนี้ เป็นการช่วยเหลือบรรเทาภาระทางการเงินไม่ให้เกษตรกรต้องรับภาระหนักในช่วงที่ไม่มีรายได้ ทั้งนี้ การพักชำระหนี้ไม่ใช่การยกหนี้ โดยหนี้ในส่วนของเกษตรกรยังคงอยู่ เพียงแต่ยังไม่ต้องจ่ายช่วงเวลานั้น ซึ่ง ธ.ก.ส.กำหนดเงื่อนไขส่งเพียงแต่ดอกเบี้ย ซึ่งเป็นข้อกำหนดในการบริหารจัดการทางการเงิน
ส่วนโครงการประกันรายได้เกษตรกรผู้ปลูกข้าว ปี 2564/65 ในรอบการเก็บเกี่ยวที่ 1-2ธ.ก.ส. ได้รับมอบหมายให้เป็นผู้จ่ายเงินตามโครงการดังกล่าว เข้าบัญชีเกษตรกรโดยตรง โดยในช่วงวันที่ 9 พฤศจิกายนที่ผ่านมา ได้ดำเนินการจ่ายเงินไปแล้วในวงเงินรวม 13,225 ล้านบาท มีเกษตรกรได้รับประโยชน์จำนวน 530,842 ครัวเรือน ทั้งนี้ ในรอบการเก็บเกี่ยวต่อไป อยู่ระหว่างรอความเห็นชอบกรอบงบประมาณตามที่กระทรวงพาณิชย์นำเสนอต่อคณะรัฐมนตรี ซึ่งหากครม.เห็นชอบ ธ.ก.ส.ก็พร้อมจะดำเนินการโอนเงินเข้าบัญชีเกษตรกรทันที
ตลอดระยะเวลาการดำเนินงานกว่า 55 ปี ธ.ก.ส.มุ่งดูแลพี่น้องเกษตรกรและผู้ประกอบการภาคเกษตรอย่างต่อเนื่อง เพื่อยกระดับคุณภาพชีวิตเกษตรกร และพร้อมเป็นกลไกของรัฐบาลในการช่วยเหลือผ่านโครงการต่าง ๆ เช่น ปัญหาภัยธรรมชาติต่างๆ ปัญหาวิกฤตCOVID-19 เพื่อให้พี่น้องเกษตรกรก้าวข้ามวิกฤตต่างๆ ได้อย่างเข้มแข็ง